钦定古今图书集成/明伦汇编/官常典/第539卷 > 巫凯
## 钦定古今图书集成/明伦汇编/官常典/第539卷 > 巫凯

按《明外史》本传：“凯，句容人。由庐州卫百户积功至都
指挥同知。永乐六年，从平交阯，还，迁辽东都司。从征
沙漠，进都指挥使。宣宗立，以都督佥事佩前将军印，
充总兵官，代朱荣镇守辽东。时令中国人自塞外逃
归者，悉送京师，俟亲属赴领。凯言若此，恐阻远人慕
归之心。遂更令有马及少壮者送京师，馀自便。”敌掠
西山，凯击败之，尽得所掠者，降敕褒勉。时帝勤远略，
造舟松花江，招诸部。地绝远，转输大困。会有警，凯力
请罢其役。而逃军已五百馀，有诏令诸卫送还。其逃
入山寨者，多被留不遣。凯请发兵捕，帝不许。而造舟
役复兴，中官阮尧民、都指挥刘清等董之，兼捕海、青
诸异物，多不法激变。凯劾尧民等，下之吏。英宗登极，
进都督同知。上言边情八事，请厚恤死事者家。每岁
冬衣布棉，如洪武中例，全给军士；益官吏折俸钞；军
中口粮及马刍粟。不给，如旧例优给。且召商实边。俱
允行。兵部尚书王骥奏凯不法十五事。帝知凯贤，令
自陈。并谕廷臣：“文武官有罪得实始奏。诬者罪不贷。”
凯由是得行其志。凯性刚毅，饶智略，驭众严而有恩。
在辽东三十馀年，威惠并行，边务修饬，前后守辽者
皆莫及。正统三年卒于官。